Bergen lufthavn, Flesland
Store norske leksikon,Teknologi og industri,Transport,Luftfart,Flyplasser,Flyplasser i Norge
Bergen lufthavn, Flesland er en stamrutelufthavn i Bergen kommune, Vestland fylke, cirka 18 kilometer utenfor Bergen.
Lufthavnen ble åpnet i 1955, og er Norges nest største. Lufthavnen betjenes av en rekke flyselskap, både norske og utenlandske. I tillegg har lufthavnen heliport for offshoretrafikk til oljeplattformene i Nordsjøen. Lufthavnen eies og drives av Avinor AS. Historie I middelalderen var Flesland Gård eid av Apostelkirken. Opp gjennom tiden har det vært både sildoljefabrikk og glassverk på gården.Flytrafikken til Bergen har vært omfattende helt fra det tidspunktet flyging ble etablert i Norge. I starten var det snakk om sjøflytrafikk, og sjøflyhavnen lå like nord for byen.Bergen kommune ønsket å bygge flyplass på land, og Flesland var et av alternativene som ble vurdert. I 1937 eksproprierte kommunen deler av gården, som et ledd i planleggingen.Under andre verdenskrig bygget Wehrmacht to rullebaner på Herdla, en øy nordøst i Askøy, og dette var også ett av alternativene Bergen kommune hadde vurdert. I 1951 ble det laget utredninger for begge alternativ, men kommunen vedtok endelig flyplasslokalisering til Flesland i 1952, og da ble Flesland Gård ytterligere ekspropriert. Byggingen av flyplassen startet 14. august 1952, og 18. juni 1954 landet det første flyet på den nye rullebanen. Dette var en DeHavilland DHC-3 Otter fra Luftforsvaret.På dette tidspunktet var flyplassen på langt nær ferdig, men god nok til at mindre fly kunne ta den i bruk. Med en rullebane på nesten tre km sto Bergen lufthavn, Flesland ferdig høsten 1955, og den offisielle åpningen fant sted 2. oktober dette året. Fra starten var det tre flyselskap som tok den nye lufthavnen i bruk; SAS, Vestlandske Luftfartsselskap og Loftleiðir.Etableringen av flyplassen ble hovedsakelig finansiert av NATO, men har ikke base for noen fast skvadron. Lufthavnen har både sivil og militær trafikk, selv om den militære aktiviteten er trappet betydelig ned på nittitallet, etter at den kalde krigen var over.Flyplassen har blitt oppgradert flere ganger. Ny terminal ble åpnet i 1988, nytt kontrolltårn i 1991. Den gamle lufthavnterminalen benyttes fremdeles til offshoretrafikk.Terminalen som ble åpnet i 1988 var beregnet for inntil 2,8 millioner reisende per år. Lufthavnen har oversteget dette betydelig, og i 2008 begynte man å se utfordringer i driften. Avinor AS startet derfor i 2009 prosjektering av ny terminalbygning, som ble åpnet av statsminister Erna Solberg 17. august 2017 – beregnet for å kunne håndtere inntil 7,6 millioner reisende per år.Bybanen fra Bergen sentrum fikk i 2017 linje helt ut til Flesland, og har stasjon i kjelleren på den nye terminalen. Det tar rundt 40 minutter fra sentrum til lufthavnen med Bybanen.På utsiden av terminalen er det etablert et landemerke, i form av et kunstverk laget av den islandske kunstneren Ragnar Kjartansson. Kunstverket består av gule, lysende bokstaver med teksten B E R G E N ?, og er montert i bergveggen rett i mot passasjerterminalen. Trafikkdata ICAO flyplasskode: ENBR  IATA flyplasskode: BGO Betjening: ATC (Air Traffic Control) Rullebane: 2850/2825 meter Høyde: 50,6 meter over havet Les mer i Store norske leksikon flyplass lufthavn Eksterne lenker Avinor AS, Bergen lufthavn, Flesland Heliport.no